
החלטה 
טענות העוררת
1. העוררת מחזיקה בנכסים המצויים ברחוב הצומת 10/427; 10/426-425 כפר סבא, הידועים בספרי העירייה כנכסים שמספרם 6000100427 ו- 6000100425 (להלן: "הנכסים"). עניינו של ערר זה הוא בטענת העוררת לפיה סיווג הנכסים בסיווג  "מבנה מסחרי- מבנה שירותים ו/או מסחר, לרבות מרפאות שיניים א. 3+5" (215),  שגוי הוא, וכי יש לסווג את הנכסים לפי סיווג "תעשיה".
2. העוררת הינה חברת ביצוע העוסקת בבניית פרוייקטים בתחום הנדל"ן והיא מבצעת בשטח הנכסים פרויקט בניה עבור היזם חכ"ל בניה ופיקוח בע"מ, כיום חברת מבני תעשיה בע"מ. הפרויקט כולל בניה של 8 קומות חנייה חדשות ומעליהן 14 קומות משרדים כולל שיפוץ של מבנה קיים (בו מצויים הנכסים נשוא ערר זה). הנכסים המשמשים כמשרדים נמצאים במבנה הקיים אשר צמוד לאתר הבניה (המבנה החדש).
3. העוררת טוענת כי ביחידה 6000100427 נמצאים מנהל הפרויקט, מהנדסי ביצוע ומנהלי עבודה בתחום החשמל, אינסטלציה ומיזוג אוויר וביחידה 6000101425 נמצאים מנהלי פרויקטים בתחום החשמל, מיזוג אוויר ואינסטלציה ומנהל לוגיסטי.  לטענת העוררת, היא עוסקת רק בפן הביצועי של בניית הפרויקט ועובדיה נמצאים במרבית זמנם באתר הבניה המצוי בסמוך. לעניין אופי השימוש בנכסים הפנתה העוררת לכתב ההרשאה שקיבלה מאת חברת מבנה נדל"ן (כ.ד) בע"מ.
4. לעמדת העוררת אין לחייב את הנכסים בסיווג "מבנה מסחרי- מבנה שירותים ו/או מסחר, לרבות מרפאות שיניים א. 3+5" (215), כי אם לפי  סיווג "תעשיה", וזאת הואיל ומדובר בנכסים המהווים משרדים אשר משמשים את העוררת בשירותי קבלנות בניה שניתנים על ידה  לחברה היזמית "מבני תעשיה בע"מ" באתר הבניה הסמוך, כך שאופן שפעילותה מהווה חלק אינטגרלי מעבודות הבניה המתבצעות באתר הבניה. 
5. העוררת תמכה טענותיה כאמור, בפסק הדין שניתן בעמ"נ (מינהליים ת"א) 45786-05-17 א. דורי בניה בע"מ נ' מנהל הארנונה בעיריית תל אביב יפו (פורסם בנבו, 27.05.2018) (להלן: "פס"ד דורי"), אשר קבע, כך לגישתה של העוררת, כי יש לסווג פעילות בנכסים, כדוגמת נכסיה של העוררת, בסיווג "תעשיה", הואיל ומדובר בפעילות שהינה חלק אינטגרלי ובלתי נפרד ממפעל הבנייה המתקיים במקום. לעמדת העוררת, בעקבות פס"ד דורי, שונו בכל הארץ סיווגי הנכסים כדוגמת נכסי העוררת נשוא ערר זה, לסיווג "תעשיה".
6. העוררת טוענת כי יש להחיל את הקביעה של פס"ד דורי על ענייניה, שכן לעמדתה השימוש שנעשה במשרדים בעניין פס"ד דורי תואם את השימוש בו עושה העוררת בנכסים נשוא עררה, כאמור לעיל.
7. בהקשר זה, טוענת העוררת, הן בכתב הערר והן בדיון שהתקיים בפני ועדת הערר הנכבדה ביום 02.01.24, כי נוכחותם של מהנדסי הביצוע ומנהל העבודה באתר הינם חלק חיוני ובלתי נפרד מהליך הבנייה וכי כ 70% מזמנם מבלים אנשי מקצוע בשטח הבניה, מנהלים ומפקחים על הבניה בפועל וביתרת הזמן נמצאים במשרדם לצרכי בחינת תוכניות, מילוי דו"חות וכיוצ"ב. לעמדת העוררת, מנהלי העבודה אחראים על ניהול העבודה והפועלים,  וכי בהתאם לתקנות הבטיחות בעבודה (עבודות בניה), תשמ"ח- 1988, מחויב מנהל העבודה להחזיק בחדרו מסמכים ותוכניות רבים, אשר היעדרם באתר הבניה יכול להוביל לסגירה מינהלית של האתר. כך גם, טוענת העוררת כי, על פי הוראות תקנות התכנון והבניה (רישוי בניה), תשע"ו- 2016 מחויבת העוררת להחזיק עותק של היתר הבניה באתר ושל תוכניות העבודה המעודכנות ולהציגו לכל פונה. 
8. לטענת העוררת הצורך בנכסים נשוא הערר הוא אחסון כלל החומר שהעוררת מחויבת על פי חוק להחזיק באתר ועל מנת לאפשר את עבודתם השוטפת של מנהלי האתר. מכאן, כי לדידה של העוררת, קיומם של הנכסים הינו לפיכך חלק חיוני ובלתי נפרד מאתר הבניה ומהליך הבניה. 
9. בעניין זה, טענה העוררת, כי אין להפריד בין המבנה הקיים, בו מצויים הנכסים נשוא ערר זה, מאתר הבניה החדש, שכן, לעמדתה, חלק מתכנית הבניה של המבנה החדש מתייחס גם למבנה הקיים בו שוכנים הנכסים. במסגרת כתב הערר וכן במסגרת ישיבת ועדת הערר מיום 02.01.24, הבהירה העוררת כי ישנו מעבר ישיר בין המבנה הקיים למבנה החדש באמצעות גג המבנה הקיים, אשר הוסב לחניון ואמור לשרת את המבנה החדש. בהקשר זה, הפנתה העוררת להיתר הבניה כדי לתמוך בטענותיה.
10. הנה כי כן, לעמדת העוררת יש להחיל קביעותיו של פס"ד דורי על ענייניה, כך שיש לראות את נכסיה המשמשים כמשרדים כמשרדי אתר הבניה ולסווג את השימוש בהם בסיווג "תעשיה ומלאכה".
טענות המשיבה
11. במסגרת כתב התשובה לערר, טוענת המשיבה כי יש לדחות את טענות העוררת ביחס לסיווג הנכסים כ"תעשייה", וכי כדין תוקן סיווג הנכס לסיווג "מבנה מסחרי- מבנה שירותים ו/או מסחר, לרבות מרפאות שיניים א. 3+5" (215).
12. המשיבה טוענת כי הפעילות המתנהלת בנכסי העוררת אינה ניתנת לסיווג "תעשייה" רק משום שמדובר בחלק אינטגרלי מפעילות הבניה המתבצעת באתר הבניה, אלא יש לבחון את הפעילות הפרטנית המתבצעת בנכסים, וכי מפיקוח שנערך ביום 08.03.23 נמצא, כי הנכסים משמשים את העוררת לפעילות משרדית הנובעת מפעילותה של העוררת כקבלן ראשי המעניק שירות של ניהול פרויקט בניה ליזם.
13. ממצאי ביקור הפיקוח העלו כי בנכסים מצויים משרדים, שולחנות, מחשבים וציוד משרדי, אשר עולים בקנה אחד עם פעילותה של העוררת כשימוש מסחרי לצורכי משרד בנכסים. נמצא כי העוררת אינה מקיימת בנכס פעילות יצרנית, כי אם פעילות משרדית מובהקת.
14. בהתייחס לטענות העוררת בהתאם לפס"ד דורי, טענה המשיבה כי יש לאבחן קביעותיו ואין להחילו על עניינה של העוררת.  
15. לעמדת המשיבה יש לדחות טענת העוררת לפיה שונו, לכאורה, בכל הארץ סיווגי נכסים כדוגמת נכסי העוררת בעקבות קביעותיו של ביהמ"ש בפס"ד דורי. לעמדת המשיבה עסקינן באמרה בעלמה אשר לא ניתן לה כל תימוכין על מנת לבססה. 
16. לגופו של עניין, טענה המשיבה כי פס"ד דורי התייחס לנכסי מכולות שהיו מצויות בתוך אתר בנייה ואילו ביהמ"ש פסק מפורשות כי לו הנכסים שנדונו בעניין היו משרדים ומחסנים שאינם בתוך אתר הבניה, הרי שהייתה אז הצדקה לסווגם בהתאם לשימוש הספציפי הנעשה בהם.
17. המשיבה מאבחנת את אשר נקבע בפס"ד דורי לעניינה של המערערת וטוענת כי בשונה מפס"ד דורי, אין עסקינן במכולות המצויות בתוך אתר בניה כי אם בנכסים השוכנים בבניין נפרד מהמבנה בו מבוצעות עבודות הבניה, העומד בפני עצמו ומנותק מאתר הבניה.
18. לעמדת העוררת לפיה המבנה בו מצויים הנכסים הינם חלק מתוכנית הבניה של אתר הבניה וכי שני המבנים קשורים מבחינה גיאוגרפית באמצעות מעבר בניהם, משיבה המשיבה כי אין בכך כדי לשנות מהעובדה כי מדובר בשני מבנים נפרדים ושיש בהם מחזיקים שונים.
19. לפיכך, וביחס לטענת העוררת כי פעילותה בנכסים מהווה חלק אינטגרלי לפעילות הבניה המתבצעת במנה הסמוך, באופן ש"הטפל הולך אחר העיקר", טענה המשיבה כי אין במדובר באתר בניה שנכסי העוררת מצויים בתוכו כי אם בנכסים המצויים במבנה הניתן להפריד בין חלקיו השונים.
דיון בפני הוועדה 
20. ביום 02.01.2024 התקיים דיון בפני ועדת הערר, במסגרתו העלו הצדדים והשלימו את טענותיהם בפני הוועדה.
21.  בדיון נכחו באי כוחם של העוררת ומר עופר קריב, מנהל הפרויקט נשוא נכסי הערר.
22. במסגרת הדיון הצדדים העלו והשלימו את טענותיהם בפני הוועדה, לרבות תיאור הפעילות בנכסים מפיהם של באי כוחה ומנהל הפרויקט של העוררת.
23. בסופו של הדיון, ניתנה החלטת הוועדה לפיה הצדדים יגישו סיכומי טענותיהם.

דיון והכרעה
24. באשר לטענת העוררת ביחס לסיווג הנכסים, סבורה הוועדה כי הדין עם העוררת. הוועדה התרשמה מהדיון שהתקיים בפניה ומהצהרות העוררת על פעילותה כמי שעמדה  בנטל המוטל עליה לסתור את ממצאי הפיקוח מטעם מנהלת הארנונה כפי שיפורט להלן.
25. המשיבה סיווגה הנכסים המחויבים בארנונה, בסיווג 215, "מבנה מסחרי - מבנה שירותים ו/או מסחר, לרבות מרפאות ומרפאות שיניים". בעוד שלטענת העוררת יש לסווג את הנכסים בסיווג "תעשייה". 
26. במסגרת הדיון בפני הוועדה, חזרה העוררת על הטענה כי הנכסים במבנה הקיים מהווים חלק מאתר הבניה הסמוך אליו יש גישה גיאוגרפית ישירה וכי הנכסים הינם חלק מתוכנית הבניה הכוללת של אתר הבניה.
27. בהתאם לביקורת שנערכה על ידי המשיבה בנכס ביום 08.03.23, השימוש הנעשה בנכסים הינו שימוש משרדי הנובע מפעילותה של העוררת כחברה המעניקה שירותים של ניהול פרויקט בניה ליזם. 
28. כפי שעלה גם במסגרת הדיון, אין מחלוקת בין הצדדים כי עסקינן בחדרים קיימים במבנה הקיים המהווים משרדים.  
29. השאלה העומדת להכרעת הוועדה, הינה האם אופן הפעילות הנעשית בנכסים, מהווה חלק אינטגרלי מעבודות הבניה המתבצעות באתר הבניה כך ש"הטפל הולך אחר העיקר", ומכאן האם נכון וראוי בענייננו להחיל את קביעתו של ביהמ"ש בפס"ד דורי, לפיה יש לסווג נכסים כאמור בסיווג "תעשיה", אם לאו.  
30. הוועדה סבורה כי הדין לעניין זה עם העוררת וכי יש להחיל את פס"ד דורי על ענייננו, מן הטעמים שיפורטו להלן.
31. מקור סמכותה של העירייה להטיל ארנונה על נכסים בתחומה הינו חוק הסדרים במשק המדינה (תיקוני חקיקה להשגת יעדי התקציב), התשנ"ג–1992 (להלן: "חוק ההסדרים"), המורה כך:

"8(א)  מועצה תטיל בכל שנת כספים ארנונה כללית, על הנכסים שבתחומה שאינם אדמת בנין; הארנונה תחושב לפי יחידת שטח בהתאם לסוג הנכס, לשימושו ולמקומו, ותשולם בידי המחזיק בנכס.
(ב)  השרים יקבעו בתקנות את סוגי הנכסים וכן כללים בדבר אופן חישוב שטחו של נכס, קביעת שימושו, מקומו וסיווגו לענין הטלת ארנונה כללית".
32. בהתאם להוראות סעיף 8(ב) לחוק ההסדרים, התקינו השרים הרלוונטיים את תקנות הסדרים במשק המדינה (ארנונה כללית ברשויות המקומיות), התשס"ז–2007 (להלן: "התקנות").
33. מבחן השימוש בפועל נקבע בפסיקה כמבחן עיקרי לצורך סיווג נכס וקביעת תעריפי הארנונה (ראה בג"צ 764/88 דשנים וחומרים כימיים בע"מ נ' עיריית קרית אתא, פ"ד מו(1) 793, 811-816 (1992); ע"א 7975/98 אחוזת ראשונים רובינשטיין שותפות רשומה נ' עיריית ראשון לציון, פס' 13 (נבו 09.02.2003). 
34. כמו כן, הלכה היא שהטוען כנגד כשרות הטלת המס על-ידי הרשות – עליו הנטל להוכיח טענותיו. ראו לעניין זה את דברי בית המשפט הנכבד במסגרת רע"א 1436/90 גיורא ארד נגד מנהל מע"מ, פד"י מו(5), 107, במסגרתו עמד בית המשפט העליון על כך שנטל ההוכחה רובץ על הנישום:

[bookmark: _gjdgxs]"פעולתה של רשות המס המעוגנת בחוק מוחזקת כפעולה שנעשתה כדין, והמעוניין בביטולו של הצו שהוציאה הרשות הוא הנישום המערער עליו. לכן על הנישום רובץ הנטל לשכנע את בית המשפט כי יש לבטל את הצו או לשנותו. עם הוצאת הצו, נוצר מצב מסוים שאת שינויו מבקש המערער, ומי שמבקש את השינוי – עליו נטל השכנוע, זאת זולת אם קיימת הוראה מיוחדת בחוק לעניין נטל השכנוע ו/או נטל הראיות.".
עוד ראו לעניין זה, למשל, ע"ש (חי') 417/95 מפעל מתכת חניתה בע"מ נ' מנהל הארנונה שלומי, תקדין מחוזי, 96(3), 832; עמ"נ (ת"א) 143/02 יעד פרזול (1984) בע"מ נ' מנהל הארנונה שליד עיריית תל אביב (פורסם בנבו); עת"מ (ת"א) 1791/08 מקס מאייר נ' עיריית נס ציונה (פורסם בנבו).
35. במסגרת הדיון, חזרה העוררת על טענותיה כפי שפורטו בהרחבה במסגרת עררה. בהתאם לאמור בכתב הערר ובהתאם להבהרותיה של המערערת במסגרת הדיון שהתקיים בפני הוועדה, השיפוצים אותם עורכת העוררת במבנה הקיים כוללים החלפת חמש מעליות, שיפוץ תקרות והסבת גג המבנה הקיים לחניון. מכאן לשיטתה של המערערת, כי יש לראות במבנה הקיים משום אתר בניה. ראה פרוטוקול דיון מיום 02.01.24 עמ' 9 שורות 24-30, עמ' 10 שורות 1-6.
36. לשאלותיה של הוועדה, השיבה העוררת כי ישנו מעבר בין שני המבנים: המבנה הקיים- בו נמצאים הנכסים למבנה החדש, וזאת דרך גג המבנה הקיים אשר מוסב לטובת חניון אשר עתיד לשרת את המבנה החדש. ודוק: במסגרת הדיון שהתקיים בפני הוועדה, השיבה העוררת לשאלת הוועדה, כי זכות מעבר זו נתונה רק לעובדיה באמצעות קודן. ראה פרוטוקול דיון מיום 02.01.24, עמ' 11 שורות: 15-30; עמ' 12 שורות 1-3.
37. כמו כן, הצהירה העוררת, במהלך הדיון, כי בעלי המקצוע אשר עושים שימוש במשרדים נשוא ערר זה עוסקים בפעילות הקשורה לטובת פרויקט הבניה נשוא ערר זה בלבד. מנגד, גרסה המשיבה כי אין ביכולתה לבחון הצהרתה זו של העוררת. 
38. בהקשר זה, ראוי לציין כי, המשיבה לא סתרה הצהרתה זו של העוררת, כי אם אך טענה כי אין בידה הכלים לאמתה. יתרה מזו, המשיבה אף לא הביאה בפני הוועדה את דו"ח ביקורת הפקח מטעמה והסתפקה רק באמרה כללית לפיה ממצאי בדיקתה העלו כי עסקינן בנכסים המשמשים לפעילות משרדית. 
39. לא זו אף זו, המשיבה לא טענה בתשובתה להשגה ובתשובתה לערר כי חולקת היא על הצהרת העוררת לפיה פעילותה בנכסים היא לטובת פרויקט הבניה הסמוך בלבד. ראה פרוטוקול דיון מיום 02.01.24 עמ' 10 שורות 28-30; עמ' 11 שורות 1-14.
40. ראוי לציין כי הצהרותיה של העוררת, בהקשר זה, לא נטענו בעלמא כי אם נתמכו בהסכם למתן הרשאה מיום 11.09.2022, שנחתם בינה לבין חברת מבנה נדל"ן (כ.ד) בע"מ, אשר קבע בסעיף 3, כהאי לישנא:
"בר הרשות יהא רשאי לעשות שימוש בשטח השימוש לצורך משרד קבלן ראשי בלבד ולא לשום עיסוק או פעילות אחרים (להלן:"מטרת ההרשאה"("
41. לאחר שמיעת נציגי העוררת בדיון שנערך בפני הוועדה ובחינת מכלול הראיות שהובאו בפניה (כתב הרשאה, תמונות, היתר הבניה), שוכנעה הוועדה כי השימוש בנכסים במבנה הקיים מהווה חלק אינטגרלי מעבודות הבניה המתבצעות באתר הבניה הסמוך ומהווים חלק בלתי נפרד ממנו כך ש"הטפל הולך אחר העיקר". 
42. הוועדה מצאה כי יהא זה נכון לאמץ, במקרה זה, קביעתו של ביהמ"ש בפס"ד דורי,  לפיה, ראוי כי נכסים כדוגמת ערר זה ראוי שיסווגו כ"תעשייה" . ועדת הערר מצאה כי נסיבותיו של פס"ד דורי יפות גם לעניינו.
43. בחינת כלל הראיות שהוצגו בפני הוועדה העלתה כי יש לראות את משרדי העוררת כחלק אינטגרלי מאתר הבניה. הוועדה שוכנעה כי יש בעבודות השיפוץ במבנה הקיים; המרחק בין המבנים והמעבר הישיר ביניהם (הקיים בו המשרדים וזה שבבנייה); זהות הגורמים העושים שימוש במשרדים ותפקידם בביצוע פרויקט הבנייה; והימצאותם של מסמכים מחויבים על פי דין להיות באתר הבניה; כדי להגיע למסקנה כי עסקינן בשימוש נלווה ובלתי נפרד מאתר הבניה, ולכן כל עוד נעשה שימוש כאמור יש לסווגו בהתאם בסיווג תעשייה.
44. אשר על כן, מכלל הראיות שהוצגו בפני הוועדה הנכבדה, מצאה הוועדה לנכון לקבל את הערר ולהורות על סיווג הנכסים כ"תעשיה  לצרכי חיוב בארנונה כללית.
סיכום: 
45. לאור האמור אנו מקבלים את הערר.
46. אין צו להוצאות.
47. בהתאם לסעיף 6(ב) לחוק הרשויות המקומיות (ערר על קביעת ארנונה כללית), תשל"ו-1976, ותקנה 20(ב) לתקנות הרשויות המקומיות (ערר על קביעת ארנונה כללית) (סדרי דין בועדת ערר), תשל"ז-1977, קיימת זכות ערעור לפני בית המשפט לעניינים מנהליים וזאת בתוך 45 יום מיום קבלת ההחלטה.

ניתן ביום 24 בדצמבר  2024


_________________		__________________	_______________ 
עו"ד תמיר ברנשטיין, יו"ר	עו"ד יואב סברוב, חבר		עו"ד מיכל פורת, חברה
